ذکیہ غزل

کینیڈا میں مقیم نامور شاعرہ

پیدائش
20 ؍اکتوبر 1963ء کو کراچی میں پیدا ہوئیں۔ ان کے والد صاحب کا نام علیم اللہ قادری ہے وہ ایک خوش الحان نعت خوان اور کیماڑی کی جامعہ مسجد کے امام اور خطیب تھے ۔  علیم اللہ قادری آل انڈیا مسلم لیگ کے فعال کارکن رہے چناں چہ ہندوستان کی تقسیم کے بعد  پاکستان مخالف ہندو انتہا پسند ان کی جان کے دشمن بن گئے اسی خطرے کے پیش نظر وہ  ہندوستان سے ہجرت کر کے کراچی پاکستان منتقل ہو گئے ۔ ذکیہ غزل کا اصل نام ذکیہ سلطانہ تھا مگر ذکیہ کے والد نے ان کے نام کے ساتھ غزل کا لاحقہ لگا دیا جس کی  وجہ سے وہ ذکیہ سلطانہ غزل کے نام سے مشہور ہوئیں مگر بعد ازاں وہ صرف ذکیہ غزل کے قلمی نام سے مشہور ہوئیں۔

تعلیم
ذکیہ غزل نے تمام تر تعلیم کراچی سے حاصل کی انہوں نے   ایم اے (نفسیات) میں کیا۔  وہ اپوا گرلز کالج کی صدر اور ڈپارٹمنٹ کی کونسلر بھی  رہیں۔ پانچ گولڈ میڈل، 60 سے زیادہ ٹرافیاں، بے شمار تعریفی  سر ٹیفکیٹ، چاندی اور کانسے کے تمغے اپنی نصابی اور غیر نصابی سرگرمیوں میں حاصل کیے۔.

شاعری
انہوں نے 15 سال کی عمر میں 1978ء میں نویں جماعت میں " سونی دھرتی " کے عنوان سے ایک نظم لکھ کر شاعری کی ابتدا کی  ان کی یہ  پہلی نظم کراچی کے  ایک ادبی رسالے میں شائع ہوئی ۔ ذکیہ  کا ترنم بہت اچھا ہے وہ اکثر مشاعرے ترنم میں پڑھتی ہیں جسے بہت پسند کیا جاتا ہے  انہوں نے جمیل الدین عالی سے متاثر ہو کر اور ان کی اجازت سے ترنم کے ساتھ  کلام پڑھنا شروع کیا ۔ وہ نظم اور غزل دونوں اصناف میں طبع آزمائی کرتی ہیں مگر غزل ان کی پسندیدہ صنف ہے اور ان کی خوب صورت غزلوں کو بہت بڑی پذیرائی کی سند ملتی رہی ہے۔ شاعری میں ان کا استاد کوئی نہیں ہے تاہم ان کا کہنا ہے کہ انہوں نے ابتدا میں اپنی شاعری پروفیسر سحر انصاری اور پیر زادہ قاسم کو اس لیے دکھائی کہ اس میں کوئی غلطی نہ ہو۔

تصانیف
ان کا ایک شعری  مجموعہ’’بادل، گیت، ہوا اور میں‘‘ شائع ہو چکا  ہے۔

ریڈیو اور ٹی وی
وہ  ریڈیو پاکستان کی ورلڈ سروس میں  6 سال تک اناؤنسر کے فرائض انجام دیتی رہیں
ذکیہ غزل  نے کچھ عرصہ پی ٹی وی میں بھی کام کیا وہاں انہوں نے یاور مہدی ، رضی اختر شوق، صادق الاسلام ، خواجہ بیگم اور انعام صوفی سے بہت کچھ سیکھا۔ ذکیہ غزل کا کہنا ہے کہ برصغیر میں متشاعر اور متشاعرات پیدا کرنے کی منفی روایت بہت پرانی ہے ماضی قریب میں کراچی میں اس روایت  کو نہ صرف برقرار رکھا  بلکہ اس کو  آگے بڑھانے میں راغب مراد آبادی، استاد قمر جلالوی، سیماب اکبر آبادی ، حکیم انجم فوقی، بابا رفیق غزنوی، بابا اسماعیل اور فہیم ردیلوی و دیگر استاد شعراء کا نمایاں کردار رہا ہے۔

شادی
ذکیہ غزل کی شادی ایک ملٹی نیشنل انشورنس کمپنی کے آفیسر وسیم احمد سے  ہوئی۔ بچوں کی پیدائش کے بعد بچوں کے بہتر مستقبل کی غرض سے بہتر تعلیم و تربیت کے لیے یہ لوگ کینیڈا منتقل ہو گئے۔

حوالہ جات